ຝີມືການອອກແບບເສື້ອຜ້າ ທີ່ລ້ຳຍຸກ ຈາກປາຣີ ເຖິງວຽງຈັນ ຂອງ ນິດຖະຍາ ສົມສະນິດ (ວີ​ດີ​ໂອ/ສະໄລດ໌​)
ຝີມືການອອກແບບເສື້ອຜ້າ ຂອງນິດຖະຍາ ສົມ​ສະ​ນິດ ແມ່ນແຫວກແນວ ແລະແປກໃໝ່ ປະສົມປະສານ ລະຫວ່າງວັດທະນະທຳ ໂບຮານອັນດັ້ງເດີມຂອງລາວ ແລະຢູໂຣບ.
ສະບາຍດີທ່ານຜູ້ຟັງທີ່ຄອຍຕິດຕາມລາຍການຊີວິດຊາວລາວຂອງ VOA ສະເໝີມາ ວັນນະສອນເຂົ້າໃຈວ່າ ທຸກໆຄົນລາວ ທີ່ມີເຊື້ອສາຍລາວດ້ວຍກັນ ບໍ່ວ່າຈະຢູ່ແຫ່ງຫົນໃດ ໃນສາກົນລະໂລກນີ້ ກໍຈະໄດ້ຮຽນຮູ້ ໄດ້ສຶກສາ ວີຖີຊີວິດ ຈາກປະສົບການຊີວິດຂອງພວກຊາວລາວເຫຼົ່ານັ້ນ ຊຶ່ງເລື່ອງລາວຕ່າງໆນາໆເຫຼົ່ານີ້ ກໍຈະ ຊ່ອຍເປັນບົດຮຽນສອນໃຈແລະຊ່ອຍເປັນກຳລັງໃຈ ໃຫ້ພວກເຮົາເຈົ້າຂ້ອຍ ໄດ້ເອົາເປັນແບບຢ່າງ ແລະແວ່ນແຍງເພື່ອໃຫ້ສະທ້ອນໃນການດຳເນີນຊີວິດຕໍ່ໄປໃນຂ້າງໜ້າຢ່າງ ໝັ້ນຄົງ ເລື່ອງລາວໃນຄ່ຳຄືນນີ້ພິເສດແດ່ ເພາະວ່າ ທາງເຮົາຈະນຳສະເໜີການສຳພາດ ກັບ ນິດຖະຍາ ສົມສະນິດ ນັກອອກແບບເສື້ອຜ້າຂອງ ວົງການໃນນະຄອນ ຫຼວງວຽງຈັນ ສປປ ລາວ ຂໍເຊີນທ່ານຮັບຟັງການສຳພາດຂອງນິດຖະຍາໄດ້ເລີຍ: ຖ້າຈະເວົ້າເຖິງຄຳວ່າ Fashion Week ກໍຄືງານຈັດສະແດງ fashion ເສື້ອຜ້າອາພອນ ທີ່ໄດ້ເປີດໂອກາດໃຫ້ ນັກອອກແບບທັງຫຼາຍ ແລະຫ້າງຮ້ານຕ່າງໆ ໄດ້ມີໂອກາດສະແດງຜົນງານຂອງພວກເຂົາເຈົ້າ ທີ່ຈະບອກໃຫ້ເຫັນເຖິງ ແນວໂນ້ມຂອງ style ຂອງເສື້ອຜ້າ ສີສັນ ໃນລະດູການນັ້ນ ວ່າ style ແນວໃດ ໝົດຄວາມນິຍົມ ແລະ style ແບບໃດ ກຳລັງໄດ້ຮັບຄວາມນິຍົມສູງ ຊຶ່ງກໍຈະຈັດກັນເປັນທັງອາທິດ ຈຶ່ງເປັນທີ່ມາຂອງຄຳວ່າ Fashion Week Fashion Week ກໍຈະຈັດໃຫ້ມີຂຶ້ນໃນແວດວົງສັງຄົມຊັ້ນສູງ ດາຣາ ຄົນດັງຕ່າງຕ່າງໃຫ້ເຂົ້າເຖິງ Fashion ທີ່ຕິດອັນດັບໂລກ…ໃນຫົວເມືອງໃຫຍ່ຕ່າງໆທົ່ວໂລກ ເຊັ່ນ: New York, Paris, Milan, London, Tokyo ບາງກອກ ແລະ ນະຄອນຫຼວງວຽງຈັນ ສປປ ລາວ ໃນທີ່ສຸດ ຊຶ່ງກໍໄດ້ຈັດຂຶ້ນໃນເມື່ອບໍ່ດົນມານີ້ເອງ ຊຶ່ງຜົນງານຂອງນິດຖະຍາ ໄດ້ສ້າງຄວາມຮືຮາ ແລະຄຶກຄັກມາແລ້ວ ໃນການສະແດງເສື້ອຜ້າອາພອນໃນ Fashion Week ຄັ້ງປະຖົມມະເລີກນີ້ ຊື່ ນິດຖະຍາ ສົມສະນິດ ນັກອອກແບບເສື້ອຜ້າ ຊຶ່ງເປັນທີ່ຮູ້ຈັກກັນໃນວົງການເສື້ອຜ້າຂອງລາວ ທີ່ມີຄວາມກ້າເປັນພິເສດ ກ້າເຮັດກ້າສະແດງອອກ ທີ່ໄດ້ຫັນປ່ຽນມຸມມອງ ຂອງການອອກແບບເສື້ອຜ້າລາວໃຫ້ທັນສະໄໝ ມີການປະສົມປະສານ ຈາກປະສົບການຕ່າງໆ ທີ່ໄດ້ສະສົມແລະຮ່ຳຮຽນມາຈາກນະຄອນຫຼວງ Parisແລະການນຳໃຊ້ວັດສະດຸທີ່ ເປັນຂອງລາວດັ້ງເດີມ ຂະໜານແທ້ເຊັ່ນໄໝມ້ອນ ທີ່ເຮັດດ້ວຍມື ຈາກສີທຳມະຊາດ ຮວມກັບສະໄຕລ໌ ຂອງຢູໂຣບ ຊຶ່ງນິດຕະຍາເລົ່າໃຫ້ຟັງວ່າ…ບໍ່ເຄີຍຮູ້ບໍ່ຄຸ້ນເຄີຍແລະ ເຂົ້າໃຈກ່ຽວກັບຜ້າໄໝລາວ ຕອນຢູ່ທີ່ຝຣັ່ງ ຈົນພໍມາຮອດລາວແລ້ວໄດ້ນຳເອົາຜ້າໄໝລາວມາອອກແບບ ຊຶ່ງມັນເປັນຈຸດປະກາຍໃຫ້ນິດຖະຍາ ນຳໃຊ້ຜ້າໄໝລາວໃນການອອກແບບຊຸດລາຕີໃຫ້ຍິ່ງໃຫຍ່ ງົດງາມແລະແປກຕາ ຊຶ່ງນິດຖະຍາເລົ່າໃຫ້ຟັງວ່າ: ຜົນງານເດັ່ນໆທີ່ໄດ້ສ້າງຊື່ສຽງໃຫ້ກັບນິດຖະຍາ ນອກຈາກ ການສະແດງ Fashion Show ໃນ Paris ແລ້ວ ນິດຕະຍາ ຍັງໄດ້ເປັນນຶ່ງໃນສາມປະເທດຈາກກຸ່ມ 10 ປະເທດ ASEAN ທີ່ຖືກຄັດເລືອກເຂົ້າຮອບຊະນະເລີດໃນງານສະແດງຜົນງານ ຈັດຂຶ້ນເພື່ອສະຫຼອງວັນປະສູດ ຂອງສົມເດັດພະຣາຊີນີໄທ ຊຶ່ງເປັນການແຫວກແນວ ອີກແບບໃໝ່ ທີ່ນິດທະຍາ ໄດ້ໃຊ້ ຜ້າໄໝໝັດໝີ່ ອອກແບບ ຊຶ່ງເປັນທີ່ຖືກຕາຕ້ອງໃຈ ທັງຊາວ ໄທແລະຕ່າງປະເທດຊຶ່ງນິດຖະຍາ ເລົ່າເຖິງປະສົບການ ໃນຄັ້ງນີ້ ໃຫ້ຟັງວ່າ: ຜົນງານຂອງນິດຖະຍາ ໃນໄລຍະຫຼັງໆສຸດນີ້ ກໍຈະມັກຈະອອກມາ ໃນແບບໂບຮານ ຊຶ່ງນິດຕະຍາ ບອກວ່າ ມັກຮັກໃນຄວາມເປັນລາວ ຂອງປະຫວັດສາດແລະທີ່ມາຂອງເສື້ອຜ້າອາພອນ ແບບໂບຮານ ດັ້ງເດີມ ທີ່ຈະເຫັນກັນໃນແບບຮູບແຕ້ມ ຕາມຝາພະໜັງໃນວັດວາ ອາຮາມ ຜົນງານທີ່ນິດທະຍາພູມໃຈອີກເລື່ອງນຶ່ງ ກໍຄືການທີ່ໄດ້ ອອກແບບເສື້ອຜ້າໃຫ້ຕົວລະຄອນໃນການສະແດງ Opera ຂອງ ຊາວຝຣັ່ງ ທີ່ມີນາງລຳໃນເລື້ອງນັ້ນ ທີ່ໄດ້ສ້າງຄວາມປະທັບໃຈໃຫ້ ແກ່ຜູ້ຈັດ ທີ່ຕອນທຳອິດບອກປະຕິເສດໄປນັ້ນ ຊຶ່ງນິດຖະຍາກ່າວ ອະທິບາຍເພີ່ມຕື່ມວ່າ: ຜົນງານທີ່ນິດທະຍາ ໄດ້ອອກແບບໄປນັ້ນ ແມ່ນໄດ້ສ້າງຊື່ສຽງ ຊ້ຳແລ້ວຊ້ຳເລົ່າ ບໍ່ພຽງແຕ່ໃນ Paris ແລະວຽງຈັນ ແຕ່ກັບໄປ ໂດ່ງດັງໃນປະເທດໄທນຳ ແລະຜົນງານຫຼ້າສຸດທີ່ໄປຖືກຕາ ຕ້ອງໃຈກັບວາຣະສານ WOW ທີ່ມີທັງສອງພາສາ ລາວ-ໄທ ນັ້ນ ແລະກໍໄດ້ຈັດ fashion week ຮ່ວມ ລະຫວ່າງລາວ-ໄທເປັນ ຄັ້ງທຳອິດ ໃນຕົ້ນເດືອນກໍລະກົດທີ່ຜ່ານມານີ້ ຊຶ່ງນິດຖະຍາ ເປັນພຽງແຕ່ນຶ່ງໃນສອງນັກອອກແບບເສື້ອຜ້າຂອງລາງທີ່ ໄດ້ກຽດເຂົ້າຮ່ວມຊຶ່ງນິດຖະຍາໂອ້ລົມກັບ VOA ດັ່ງບົດສຳ ພາດດັ່ງຕໍ່ໄປນີ້: ກ່ອນຈົບການສຳພາດຄັ້ງນີ້ ນິດທະຍາກ່າວສະຫຼຸບແລະຝາກຝັ່ງ ພວກນັກອອກແບບເສື້ອຜ້າ ຂອງລາວ ທັງຫຼາຍນັ້ນ ຕ້ອງຕາມຫາ ແລະຄົ້ນພົບຕົວເອງ ບໍ່ແມ່ນຈະເຮົາຕາມແບບຂອງຄົນອື່ນ ຊຶ່ງນິດ ຖະຍາ ຝາກຄຳເວົ້າກິນໃຈໄວ້ດັ່ງນີ້: ຫຼາຍໆທ່ານຄົງຈະຄຸ້ນເຄີຍກັບຜົນງານປັກດິ້ງເງິນ ດິ້ງຄຳ ຕົ້ນສະບັບ ຈາກພະລາດຊະວັງລາວລ້ານຊ້າງນະໜານແທ້ ຊຶ່ງເຈົ້າ ນິດຖາຄົງ ສົມສະນິດ ເປັນອາວແທ້ໆຂອງ ນິດຖະຍານິດຖະຍາ ມີຊື່ຈິງວ່າ ນິດຖະຍາວົງ ສົມສະນິດ ເປັນລູກຂອງເຈົ້ານິດຖະໜົມ ສົມສະນິດ ແລະມະທິດາ ສິທຳມະວົງ ປະຈຸບັນນີ້ ນິດຖະຍາ ກໍຈະອາໄສຢູ່ ທັງສອງປະເທດ ທັງລາວແລະຝຣັ່ງ ແລະກໍຈະສ້າງສືບຕໍ່ສ້າງຜົນ ງານດີໆທີ່ລ້ຳໜ້າ ໃຫ້ຊາວລາວໄດ້ພູມໃຈກັນອີກຕໍ່ໆໄປ ແລະທາງ ລາຍການຊີວິດຊາວລາວຂອງ VOA ກໍຈະຄອຍຕິດຕາມ ເລື່ອງລາວ ຂອງຜູ້ກ່ຽວ ມາສະເໜີທ່ານຜູ້ຟັງອີກໃນໂອກາດໜ້າ ກະລຸນາຄອຍ ຕິດຕາມ